b'\n_START_ARTICLE_\nEl Llancis 13\n_START_SECTION_\nDescripci\xc3\xb3\n_START_PARAGRAPH_\nMasia molt reformada, de planta rectangular (12 x 9 m), coberta a dues vessants i amb el carener perpendicular a la fa\xc3\xa7ana, situada a migdia. Consta de planta i pis i presenta un cos modern adossat a la fa\xc3\xa7ana Nord. La fa\xc3\xa7ana principal presenta a la planta un portal rectangular amb barbacana i tres finestres amb llinda de roure; al primer pis dues finestres. La fa\xc3\xa7ana Est presenta tres finestres a la planta i est\xc3\xa0 propera al marge lateral. La fa\xc3\xa7ana Nord presenta un cos rectangular (9 x 4 m), cobert igualment a dues vessants, una part del qual s\'utilitza com a garatge. La fa\xc3\xa7ana Oest presenta a la planta baixa un antic portal, segurament el principal origin\xc3\xa0riament, convertit ara en finestra amb una bonica llinda de roure corbada i dues finestres; al primer pis hi ha dues petites finestres.\n_START_SECTION_\nHist\xc3\xb2ria\n_START_PARAGRAPH_\nMasia modesta anomenada tamb\xc3\xa9 el Llanc\xc3\xads del Vilar per la seva proximitat del coll del Vilar, que apareix citada en el Diari de Joan de la Gu\xc3\xa0rdia._NEWLINE_Apareix al "Nomenclator de la Provincia de Barcelona. Partido Judicial de Vich. 1860"  com a casa de pag\xc3\xa8s.'